বছর শেষাশেষি নির্বাচন কমিশনকেন্দ্রিক আলোচনা জোরালো হয়েছে। রাষ্ট্রপতির উদ্যোগে বিভিন্ন রাজনৈতিক দলের সঙ্গে আলোচনা স্বাভাবিক রাজনৈতিক সংস্কৃতির অংশ। এ আলোচনা চলছে, কী ফল হয় দেশবাসী দেখতে আগ্রহী। ২০১৬ সালে স্থানীয় নির্বাচনগুলোতে যা দেখা গেছে, তা রাজনৈতিক অঙ্গনের ভাবনার খোরাক জোগাবে। গতানুগতিক অর্থে সহিংসতা ও কালোটাকার প্রভাব আগের মতোই বিরাজমান ছিল। সর্বশেষ জেলা পরিষদ নির্বাচনে অর্থের লেনদেনের অভিযোগ উঠেছে। অন্যদিকে নারায়ণগঞ্জের মেয়র নির্বাচনে যে চর্চা দেখা গেল, তা ইতিবাচক। এটা প্রমাণ করে, এখনো সুস্থ রাজনীতির সুযোগ আছে। এটা শিক্ষা দেয়, রাজনীতি করতে হলে দুর্নীতি ও পেশিশক্তি রাখতেই হয়, এটা চিরায়ত সত্য নয়। জনকল্যাণমুখী সুস্থ রাজনীতি বিকাশের চেষ্টা করলে জনগণ সাড়া দেয়, এটা প্রমাণিত হলো। এ নির্বাচন সরকারকেও এই বার্তা দিল যে সৎ ও যোগ্য প্রার্থীকে মনোনয়ন দিলে আর নির্বাচনী সংস্কৃতি বিনষ্ট করতে হয় না।